Riises sjef varsler utrenskning etter dobbelttriumfen
Riise har selv gitt uttrykk for at han kan tenke seg å være der også i kommende kontraktsår. Da han signerte for klubben i september i fjor, var det på en ettårskontrakt med mulighet for forlengelse ett år til. Søndag feiret nordmannen seriegull og dobbelttriumf etter å ha spilt 75 minutter av 4-2-seieren mot Ermis. Onsdag scoret han i cupfinalen. Og mandag blir det mer feiring: Da drar han til Liverpool for å markere tiårsdagen for den makeløse Champions League-triumfen med gamleklubben i Istanbul. – Alle svar kommer i morgen, melder Riise til VG ved midnatt – og vil ikke svare på om han har avklart fremtiden med den kypriotiske klubben. For APOELs klubbdirektør og tidligere spiller Gustavo Manduca varslet endringer i spillerstallen etter at de sikret sitt 24. seriemesterskap: – De neste dagene vil bli veldig vanskelig for meg. Jeg har mange venner på laget, men jeg må bestemme sammen med treneren (Domingos Paciencia) og ledelsen om hvilke spillere som kan tilby APOEL noe i fremtiden og som vil fortsette, erklærte Manduca søndag kveld.Gjennom sin første sesong i klubben har Riise opplevd tre trenere. I januar var treneren som hentet ham, Giorgos Donis, ferdig i klubben. Han ble erstattet av tyskeren Thorsten Fink, som har vært sjefen til landslagskaptein Per Ciljan Skjelbred i Hamburg. Men Fink varte bare fra januar til mai. Ifølge en pressemelding fra klubben skilte partene lag som følge av en «vanskelig, men nødvendig beslutning». Da var det bare to kamper igjen av ligasesongen. De siste ukene har Manduca og Paciencia utgjort en slags intern vikarløsning på trenersiden. Det har sikret de to trofeene – pluss Champions League-spill til høsten. – Jeg skal prøve å være rettferdig mot alle, men vi vil alltid se på hva som er best for APOEL, sier Manduca. Til VG i november sa Riise at APOEL mest sannsynlig var hans nest siste utenlandsstopp før han flytter hjem til Norge. Aller helst vil han ha et siste «eventyr» i Dubai eller USA. Nordmannen varslet på bloggen sin nylig at «store nyheter» er i vente. Han har også antydet at han ønsker å gi ut boken om seg selv. Nå gjenstår det å se om fortsettelsen ligger på Kypros. – The Double, for en sesong, skrev Riise på egen Facebook-profil søndag kveld. Riises sjef Gustavo Manduca oppsummerte sesongen slik: – Vi var i Champions League-gruppespillet, vi vant cupen og serien, men folk har følt at vi kunne gjort det bedre. Det er på dette nivået vi har løftet APOEL, og vi må bare leve med dette presset. Jeg er enig i at vi kunne spilt bedre. Vi må fortsette og vinne titler og spille Champions League, sier Manduca.
(Ermis - APOEL 2-4) I løpet av fire dager ble John Arne Riise (34) både cup- og seriemester med APOEL på Kypros. Men nå skal klubbledelsen vurdere hvem som får være med neste sesong.